Të₁liaꞌ₂ jaun₂, dsa₂ i₂chen₂ Saulo caun₂ qui₂quiain₂₃ juë́ꞌ₅ a₂ꞌnio₃ jme₃dsiáin₃ dsa₂ i₂ꞌén₂ jág₁ quióꞌ₅ Te₁guiꞌ₅₄. Jaun₂ lë₃, ca₂ŋei₅₄ i₁jɨin₂₃ jme₂dsa₂ dsen₅₄.
Ca₂mɨ₃ ne₄ ꞌéi₂ caun₂ si₂ a₂cuë₃ bí₂ a₂dsó₃ guáꞌ₅ sinagogas* quióꞌ₅ dsa₂ juɨg₂ Damasco a₂dsɨ₃ꞌniaiꞌ₂ dsa₂ i₂tionꞌ₅₄ të₂le₃ quióꞌ₅ Juɨ₅* quióꞌ₅ Te₁guiꞌ₅₄. Jme₁ꞌnio₃ Saulo dsɨ₃te₅₄ dsa₂ chi₁ꞌŋeiꞌ₂ ca₂të₂ Jerusalén, liaꞌ₂ dsa₂ ŋeꞌ₂ liaꞌ₂ dsa₂ mɨ́₂.
La₁ jme₁ja₂quián₃ dsióg₄ juɨg₂ Damasco, conꞌ₂ tsá₃ jáin₅ jme₁ca₂tág₃ caun₂ si₂ tág₅ jmáꞌ₅ ne₄ quióꞌ₅. Si₂ jaun₂ a₂já₃ juɨ₅ gueiꞌ₅₄ i₂juɨ́g₃.
Co₂tan₅₄ ca₂quɨnꞌ₃ Saulo, jaun₂ ca₂nág₂ juáꞌ₂ jág₁ jë₄ si₂ jaun₂: ―Saulo, Saulo, ¿ꞌe₂ lë₃ co₂ꞌéinꞌ₅ jniá₂?
Jaun₂ ca₂ŋag₃ Saulo: ―¿ꞌEin₂ ꞌne₂, guiꞌ₅₄? Jaun₂ ca₂ŋag₃ táng₃ jág₁ néꞌ₂ jë₄ si₂: ―Jesús bá₄ jniá₂ i₂co₂ꞌénꞌ₅ ꞌne₂ ŋɨꞌ₂. Jŋiaꞌ₅₄ jmagꞌ₅₄ uɨg₅ ꞌŋiagꞌ₂ bá₄ jmoꞌ₂ juɨ₁liaꞌ₂ jmo₅ ca₁juɨ₅ jë₁ma₂jnáu₃ nɨ₁ꞌma₂ chenꞌ₂.
Jaun₂ ca₂jlen₃ Saulo, ca₂rë₃góꞌ₅, ca₂juáꞌ₂: ―Te₁guiꞌ₅₄, ¿ꞌe₂ ꞌniogꞌ₂ ꞌne₂ jmo₅₄ jniá₂? Jaun₂ ca₂ŋag₃ táng₃ Te₁guiꞌ₅₄: ―Nau₂, ꞌú₅ juɨg₂ Damasco. Jë₁ma₂dsiógꞌ₃, ja₁jaun₂ bá₄ juáꞌ₂ dsa₂ ꞌe₂ jmóꞌ₂.
Dsa₂ i₂jme₁quianꞌ₅₄ Saulo në́₃, ꞌŋio₅ lɨn₃ ca₂rë₃góꞌ₅, ia₁ ca₂nág₂ jág₁ a₂juáꞌ₂ jë₄ si₂ jaun₂, tonꞌ₂ ꞌi₁jan₂ guëꞌ₂ tsá₃ ꞌein₂ ca₂jɨ́in₂.
Jaun₂ ca₂nau₂ Saulo, la₁ jme₁ca₂nau₂ jaun₂, tsá₃ ma₃lé₂ jág₃, tsá₃ ma₃jniá₂ mɨ₂ne₅₄. Dsa₂ i₂jme₁quiainꞌ₅₄ bá₄ ca₂tág₃ le₁chanꞌ₂ gu₂, ca₂jiog₃ të₂ juɨg₂ Damasco.
Ja₁jaun₂ ca₂ꞌí₃ tein₅₄ ꞌnɨ₅ jmɨg₄, tsá₃ ꞌe₂ ca₂guë́ꞌ₃, on₃ guëꞌ₂ ꞌe₂ ca₂ꞌɨnꞌ₃ ꞌi₁caun₂.
Juɨg₂ Damasco jaun₂, jme₁guá₄ jan₂ dsa₂ i₂ꞌén₂ i₂jme₁chen₂ Ananías. I₂ꞌéi₂ ca₂jénꞌ₃ ca₂jɨ́in₂ Te₁guiꞌ₅₄ i₂ca₂juáꞌ₂: ―¡Ananías! Jaun₂ ca₂ŋag₃ ꞌéi₂: ―Ja₁lá₃ bá₄ ꞌeng₅₄, Te₁guiꞌ₅₄.
Jaun₂ ca₂juáꞌ₂ táng₃ Te₁guiꞌ₅₄: ―Nau₂, gua₂ calle chei₂ Co₂dsau₅ ja₁quióꞌ₄ dsa₂ chen₂ Judas. Ja₁jaun₂ o₂ꞌniaꞌ₂ jan₂ dsa₂ chan₂ Tarso i₂chen₂ Saulo, i₂ꞌen₅₄ chi₂lénꞌ₂ Diú₄ conꞌ₂ lë́₅ la₂.
Ia₁ ma₂quɨ₃ a₂ma₂jɨ́in₂ jan₂ dsa₂ i₂chen₂ Ananías ca₂ꞌí₃ ca₂quiog₂ gu₂ ne₄ quióꞌ₅ ia₁jaun₂ jnia₃ táng₃ mɨ₂ne₅₄.
Jme₁ca₂nág₂ Ananías le₂në₅, jaun₂ ca₂juáꞌ₂: ―Te₁guiꞌ₅₄, juɨn₅ dsa₂ ma₂tság₃ jniá₂ ca₂le₃jë́₃ ꞌe₂ ꞌlɨgꞌ₅₄ a₂jmo₅ dsa₂ ꞌéi₂ a₂jmáiꞌ₂ dsa₂ chan₂ Jerusalén i₂ꞌén₂ jág₁ quiángꞌ₂.
Ta₁ jaun₂ já₅ ꞌéi₂ ja₁lá₃ quianꞌ₅₄ ꞌéiꞌ₃ quióꞌ₅ juɨg₅₄ jme₂dsa₂ ia₁jaun₂ të₂ le₁ꞌŋe₅ ca₂le₃jɨ́n₃ dsa₂ quiángꞌ₂ i₂ꞌɨn₅ ꞌne₂.
La₁ jaun₂ ca₂juáꞌ₂ táng₃ Te₁guiꞌ₅₄: ―La₁ gua₂, ia₁ i₂ma₂quionꞌ₄ jniá₂ ꞌéi₂ ia₁ ꞌnio₃ jniá₂ dsó₃ qui₂dsɨ₃ꞌag₃ jniá₂ liaꞌ₂ jɨn₄ dsɨ₂nau₂ liaꞌ₂ ne₄ rag₅₄ quiáin₅, jɨn₄ dsa₂ israelitas* në́₃.
Ia₁ jniá₂ bá₄ ꞌë́₄ ꞌa₂ liaꞌ₂ tion₅₄ niog₅ ŋág₃ uɨg₅ ꞌŋio₅ lɨn₃ o₄quió₃ jniá₂.
Jaun₂ guë́₄ ŋó₃ Ananías ja₁chíꞌ₄ tsɨ₁ꞌné₅ ja₁jme₁ꞌen₅₄ Saulo. Ca₂ꞌí₃ dsi₂néi₂, ca₂quiog₂ gu₂ ne₄ quióꞌ₅ Saulo, jaun₂ ca₂juáꞌ₂: ―Saulo rɨnꞌ₅₄ jniog₄, Te₁guiꞌ₅₄ Jesús i₂ca₂jengꞌ₂ le₂ꞌi₄ juɨ₅ liaꞌ₂ conꞌ₂ ŋeꞌ₃, në₂chei₃ jniá₂ ia₁jaun₂ jnia₅₄ táng₃ mɨ₂neꞌ₅₄, jaun₂ guéngꞌ₄ Jme₂dsí₂ Jŋió₅ në́₃.
Co₂tan₅₄ dsɨ₂juɨ₅ jaun₂ qui₂ca₂séiꞌ₂ juɨ₁liaꞌ₂ tsɨ₁ mɨ₂ne₄ Saulo, co₂tan₅₄ ca₂jág₃ táng₃. Jaun₂ guë́₄ ca₂nau₂ Saulo, ca₂i₁choin₃ jmɨg₂.
Jaun₂ ca₂guë́ꞌ₃, ca₂tɨ́inꞌ₃ táng₃ bí₂. Jaun₂ ca₂ꞌí₃ bá₄ guë́₄ tɨn₃-ꞌnɨ₅ jmɨg₄ quiainꞌ₅₄ dsa₂ ꞌén₂ i₂jme₁tiánꞌ₄ juɨg₂ Damasco jaun₂.